b'\n_START_ARTICLE_\nVLIW\n_START_PARAGRAPH_\nVLIW (lyhenne sanoista Very Long Instruction Word) on suoritinarkkitehtuuri, joka on suunniteltu hy\xc3\xb6dynt\xc3\xa4m\xc3\xa4\xc3\xa4n tehokkaasti k\xc3\xa4skytason rinnakkaisuutta. VLIW-tekniikkaa hy\xc3\xb6dynt\xc3\xa4vi\xc3\xa4 suorittimia ovat mm. Transmetan suorittimet, Fujitsun FR-V sek\xc3\xa4 monet signaaliprosessorit (DSP). My\xc3\xb6s Intelin IA-64-k\xc3\xa4skykannassa, jota k\xc3\xa4ytt\xc3\xa4v\xc3\xa4t Itanium-perheen suorittimet, on VLIW-piirteit\xc3\xa4._NEWLINE_VLIW:n kantava ajatus on useiden konekielik\xc3\xa4skyjen niputtaminen yhteen jo k\xc3\xa4\xc3\xa4nn\xc3\xb6svaiheessa. T\xc3\xa4ll\xc3\xb6in suoritin saa aina suorittaa yhden nipun k\xc3\xa4skyt rinnakkain eik\xc3\xa4 sen tarvitse tarkastaa n\xc3\xa4iden k\xc3\xa4skyjen v\xc3\xa4lisi\xc3\xa4 riippuvuuksia. K\xc3\xa4skyjen v\xc3\xa4listen rinnakkaisuuksien tarkastaminen j\xc3\xa4tet\xc3\xa4\xc3\xa4n k\xc3\xa4\xc3\xa4nt\xc3\xa4j\xc3\xa4n teht\xc3\xa4v\xc3\xa4ksi._NEWLINE_Perinteisill\xc3\xa4 suoritinarkkitehtuureilla (CISC, RISC) suorittimen suorittama konekieli on t\xc3\xa4ysin per\xc3\xa4kk\xc3\xa4ist\xc3\xa4 (sarjamuotoista), ja suorittimet tarkastavat itse, mitk\xc3\xa4 k\xc3\xa4skyt voidaan ajaa rinnakkain laskennan tulosta muuttamatta. N\xc3\xa4iden tarkastusten tekeminen on kuitenkin monimutkainen operaatio, ja sen tekeminen suorittimella monimutkaistaa suoritinta eik\xc3\xa4 k\xc3\xa4yt\xc3\xa4nn\xc3\xb6ss\xc3\xa4 mahdollista kaikkien periaatteessa rinnakkaistuvien k\xc3\xa4skyjen rinnakkaista suoritusta. VLIW mahdollistaa n\xc3\xa4in paremman rinnakkaisuuden hy\xc3\xb6dynt\xc3\xa4misen ja potentiaalisesti yksinkertaisemmat suorittimet._NEWLINE_Koska yhden k\xc3\xa4skyn pituus VLIW-arkkitehtuurissa on pidempi kuin perinteisill\xc3\xa4 suoritinarkkitehtuureilla, k\xc3\xa4\xc3\xa4nnetty ohjelmakoodi vie yleens\xc3\xa4 paljon tilaa. Lis\xc3\xa4ksi VLIW-suoritin ei osaa sopeutua muuttuviin tilanteisiin (esimerkiksi v\xc3\xa4limuistihutiin, engl. cache miss), mik\xc3\xa4 heikent\xc3\xa4\xc3\xa4 suorituskyky\xc3\xa4 koodilla, jossa on paljon dynaamisuutta. N\xc3\xa4m\xc3\xa4 haittapuolet rajoittavat sen soveltuvuutta yleisk\xc3\xa4ytt\xc3\xb6isiss\xc3\xa4 suorittimissa, ja parhaiten VLIW soveltuukin hyvin suoraviivaiseen numeronmurskaukseen DSP- ja tieteellisell\xc3\xa4 puolella.'